## Odluka Ustavnog suda Republike Hrvatske brojU-IIIA-491/2005 od 24. svibnja 2005.

### NN 72/2005 (13.6.2005.), Odluka Ustavnog suda Republike Hrvatske brojU-IIIA-491/2005 od 24. svibnja 2005.

# USTAVNI SUD REPUBLIKE HRVATSKE

**1428**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, odlučujući o ustavnoj
tužbi S. S. iz S., koju zastupa S. Ć., odvjetnik u S., na sjednici održanoj 24.
svibnja 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Splitu dužan je donijeti
odluku u predmetu koji se vodi pred tim sudom, pod brojem: IP-1406/01 u
najkraćem mogućem roku, ali ne duljem od dvanaest (12) mjeseci, računajući od
prvog idućeg dana od dana objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst) podnositeljici ustavne tužbe S. S. iz S.,
H. 46, određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine«, broj 41/01. – pročišćeni
tekst) u iznosu od 3.900,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```

```

```
Obrazloženje
```

```

```

1. Na temelju članka 63. stavka 1. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekstu, u daljnjem tekstu: Ustavni zakon), 28.
siječnja 2005. godine podnositeljica je podnijela ustavnu tužbu smatrajući da
joj je nerazumno dugim trajanjem parničnog postupka pred Općinskim sudom u
Splitu povrijeđeno ustavno pravo sadržano u članku 29. Ustava Republike
Hrvatske.

ČINJENICE VAŽNE ZA
USTAVNOSUDSKI POSTUPAK

2. Podnositeljica je 3. rujna 2001. godine
podnijela Općinskom sudu u Splitu tužbu protiv tuženika, S. B., radi naknade
štete.

Podnositelj je podnescima od 29. travnja 2002.,
11. rujna 2002., 17. veljače 2003., 8. travnja 2003., 6. svibnja 2003., 10.
rujna 2003., 25. kolovoza 2004., 21. siječnja 2005. i 10. veljače 2005. godine
tražio od suda zakazivanje ročišta.

Ročište je zakazano za dan 27. svibnja 2005.
godine.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Parnični postupak započeo je 3. rujna 2001.
godine, tužbom podnositeljice, radi naknade štete.

Ustavna tužba podnesena je 28. siječnja 2005.
godine, a do tog dana sudski postupak se vodio pred sudom prvog stupnja, pa
Ustavni sud utvrđuje da je do dana podnošenja ustavne tužbe postupak u ovom
predmetu trajao ukupno tri (3) godine, četiri (4) mjeseca i dvadeset i pet (25)
dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom, pravno
relevantnom razdoblju, postupak vodi pred Općinskim sudom u Splitu u trajanju
preko tri godine. Sud nije održao niti jedno ročište.

4.3. PONAŠANJE
PODNOSITELJA USTAVNE TUŽBE(TUŽITELJICA U SUDSKOM POSTUPKU)

Prema utvrđenju Ustavnog suda podnositeljica,
kao tužiteljica u sudskom postupku svojim ponašanjem nije pridonijela duljini
sudskog postupka, već je naprotiv brojnim podnescima požurivala sud na
postupanje.

4.4. SLOŽENOST SUDSKOG
PREDMETA

S obzirom da do podnošenja ustavne tužbe nije
poduzeta niti jedna pravno relevantna radnja u postupku, Ustavni sud ne može
ocijeniti je li riječ o složenom predmetu.

OCJENA USTAVNOG SUDA

5. Ustavni sud utvrđuje da Općinski sud u Splitu
nije poduzeo niti jednu pravno relevantnu radnju, između ostalog nije održano
niti jedno ročište. Ocjena je Ustavnoga suda da je Općinski sud u Splitu u
razmatranom razdoblju (od podnošenja tužbe do podnošenja ustavne tužbe) bio
potpuno neaktivan u trajanju od tri (3) godine, četiri (4) mjeseca i dvadeset i
pet (25) dana, te da je takvim ponašanjem suda podnositelju povrijeđeno ustavno
pravo da zakonom ustanovljeni neovisni i nepristrani sud u razumnom roku odluči
o njegovim pravima ili obvezama, koje je zajamčeno člankom 29. stavkom 1.
Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, donesena odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao pod točkama III. i IV. izreke odluke.

Visinu naknade zbog povrede ustavnog prava na
donošenje sudske odluke u razumnom roku, Ustavni sud u pravilu određuje za
razmatrano, pravno relevantno razdoblje, uz iznimnu mogućnost uvažavanja
nerazumno dugog razdoblja potpune neaktivnosti suda i prije 5. studenoga 1997.
godine, što ovisi o osobitim okolnostima svakog pojedinog slučaja.

Pri utvrđivanju visine naknade, na temelju
članka 63. stavka 2. Ustavnog zakona, Ustavni sud uzima u obzir sve okolnosti
slučaja, uz istodobno uvažavanje ukupnih gospodarskih i socijalnih prilika u
Republici Hrvatskoj.

7. Objava ove odluke (točka V. izreke) temelji
se na odredbi članka 29. stavka 1. Ustavnog zakona.

8. Predsjednik Općinskog suda u Splitu dužan je
dostaviti Ustavnom sudu pisanu obavijest o datumima donošenja i otpreme odluke
najkasnije osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-491/2005

Zagreb, 24. svibnja 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 72/2005-1428